text: Knivstikkeri og gidseltagning i Ansager
  09 september 2015 kl. 18.48
  En mand stak en anden mand ned med kniv og tog en kvinde som gidsel.
  En gidselsituation udspillede sig onsdag eftermiddag på en institutionen på Grønnemosevej i Ansager mellem Grindsted og Varde. Det oplyser Syd- og Sønderjyllands Politi i en pressemeddelelse.
  En 34-årig mand, som er bruger af institutionen, stak ved 16-tiden en 24-årig mand på stedet ned med kniv. Manden blev stukket talrige gange og er hårdt kvæstet overført til universitetshospitalet i Odense.
  Efter knivstikkeriet tog den 34-årige mand en kvindelig ansat som gidsel og barrikaderede sig med hende. Det fik Syd- og Sønderjyllands Politi til at tilkalde ekstra reaktionspatruljer og en særlig aktionsstyrke, som har specialiseret sig i at trænge igennem til bevæbnede gidseltagere. Desuden blev en særligt uddannet gidselforhandler fra Syd- og Sønderjyllands Politi kaldt til stedet.
  Omkring klokken 18 lykkedes det politiets forhandler at få gerningsmanden til at overgive sig uden dramatik og uden, at gidslet kom til skade.
  Den 34-årige vil torsdag blive fremstillet i grundlovsforhør ved retten i Esbjerg.
  